รายได้รัฐล้นตุ่มศก.ดีวันดีคืน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — รายได้รัฐบาลเกินเป้าไม่หยุด คาดทั้งปีล้นตุ่ม 1.72 แสนล้าน นำเข้าทองทะลุ 1,000 ล้านเหรียญสหรัฐ เป็นเดือนที่ 2
นายสาธิต รังคสิริ ผู้อำนวยการสำนักงานเศรษฐกิจการคลัง (สศค.) เปิดเผยว่า ผลการเก็บรายได้เดือนม.ค. 2553 ยังถือว่าดีเยี่ยม โดยรัฐบาลสามารถจัดเก็บรายได้สุทธิถึง 1.1 แสนล้านบาท สูงกว่าเป้าที่ตั้งไว้เกือบ 1.8 หมื่นล้านบาท หรือ 19.3% เป็นผลจากการอุปโภคบริโภค และการนำเข้าที่ขยายตัวต่อเนื่อง จึงคาดว่าทั้งปีจะจัดเก็บได้สูงกว่าประมาณการ 1.72 แสนล้านบาท หรือ 1.522 ล้านล้านบาท
สำหรับภาษีที่จัดเก็บได้สูงกว่าประมาณการ 3 อันดับแรก ได้แก่ ภาษีมูลค่าเพิ่ม ภาษีน้ำมัน และภาษีสรรพสามิตรถยนต์ 
ทั้งนี้ ภาษีมูลค่าเพิ่มที่เป็นภาษีซื้อสามารถจัดเก็บได้สูงกว่าประมาณการ 7,822 ล้านบาท ส่วนหนึ่งเกิดจากยอดการนำเข้าทองคำที่สูงคิดเป็นมูลค่ากว่า 1,000 ล้านเหรียญสหรัฐ หรือประมาณ 3.3 หมื่นล้านบาท สูงต่อเนื่องเป็นเดือนที่ 2 โดยในเดือนที่ผ่านมานำเข้าทองสูงถึง 1,192 ล้านเหรียญสหรัฐ
ขณะที่ภาษีน้ำมันจัดเก็บได้สูงกว่าประมาณการ 4,341 ล้านบาท อันเป็นผลจากการปรับเพิ่มอัตราภาษีน้ำมันในช่วงเดือนพ.ค. 2552 ที่ผ่านมา
ผู้อำนวยการสำนักงานเศรษฐกิจการคลัง กล่าวว่า จากการเก็บรายได้สูงกว่าเป้าจำนวนมาก ทำให้ผลการเก็บรายได้ในช่วง 4 เดือนแรกของปีงบประมาณ 2553 รัฐบาลสามารถจัดเก็บรายได้รวม 4.58 แสนล้านบาท สูงกว่าเป้าหมายแล้วกว่า 8.5 หมื่นล้านบาท หรือ 22.8% โดยทั้ง 3 กรมจัดเก็บรายได้หลักทำงานได้ดี 
กรมสรรพสามิตเก็บสูงกว่าเป้า 3.8 หมื่นล้านบาท หรือ 39.2% กรมสรรพากรเก็บได้สูงกว่าเป้า 3.59 หมื่นล้านบาท หรือ 13.1% และกรมศุลกากรจัดเก็บสูงกว่าเป้า 7,167 ล้านบาท หรือ 28.4%
นายสาธิต กล่าวว่า จากผลการจัดเก็บรายได้รัฐบาลในช่วง 4 เดือนแรกของปีงบประมาณ 2553 ที่ขยายตัวอย่างต่อเนื่อง และประมาณการเศรษฐกิจไทยปี 2553 จะขยายตัวไม่ต่ำกว่า 3.5% แน่ ทำให้มั่นใจว่าในปี 2553 การจัดเก็บรายได้ของรัฐบาลจะบรรลุผลตามที่คาดไว้ 1.522 ล้านล้านบาทแน่
อย่างไรก็ดี การจัดเก็บอากรขาเข้าในเดือนม.ค.นี้ลดลงจากที่จัดเก็บได้ในช่วง 3 เดือนแรก เนื่องจากได้รับผลกระทบจากข้อตกลงเขตการค้าเสรีต่างๆ อาทิ เขตการค้าเสรีอาเซียน (AFTA) ที่ลดอัตราอากรขาเข้า สำหรับสินค้านำเข้าจากกลุ่มประเทศสมาชิกอาเซียนเหลือ 0% ตั้งแต่วันที่ 1 ม.ค. ที่ผ่านมา
สำหรับการนำส่งรายได้ของรัฐวิสาหกิจมีจำนวน 2.52 หมื่นล้านบาท ต่ำกว่าประมาณการ 369 ล้านบาท คิดเป็น 1.4% และการนำส่งรายได้ของหน่วยงานอื่นๆ 2.75 หมื่นล้านบาท สูงกว่าประมาณการ 2,888 ล้านบาท